

##### Iktatószám: Gy-193 - 3 /2015 Tárgy: Beszámoló a Gyermekjóléti Szolgálat

##### 2014. évi munkájáról

##### 

**Pápakovácsi**

Község Képviselő-Testületének

**Tisztelt Képviselő-testület!**

Hivatkozással a gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdésében (továbbiakban: Gyvt.) foglaltakra, a 2014. évben végzett munkáról, illetve változásokról az alábbiakban számolunk be Pápakovácsi község vonatkozásában.

A beszámolóban érintett év folyamán a Társulás 47 településén - változatlan feltételek mellett - a Pápakörnyéki Önkormányzatok Feladatellátó Intézménye Családsegítő és Gyermekjóléti Szolgálatának 6 fő családgondozója látta el a gyermekjóléti szakmai feladatokat. A családgondozók munkájában az 1997. évi XXXI. törvény, az 1993. évi III. törvény, az 1/2000. (I.7.) SZCSM rendelet, a 15/1998. (IV.30.) NM rendelet és a 149/1997. (IX.10.) Korm. rendelet az irányadóak.

A tevékenységünkkel kapcsolatos információk - ügyfélfogadási óráink időpontja, elérhetőségünk, tevékenységünk, a szolgáltatás igénybevételének módja- a 15/1998. (IV.30.) NM rendelet 15.§-nak megfelelően - az önkormányzati hirdetőtáblán megtalálhatóak.

A pápai irodaházunkban péntekenként 8-12 óráig ügyfélfogadást tartunk Pápán, a Csáky L. u. 12 szám alatt. Ügyeleti rendszerünknek köszönhetően a hét öt napján, telefonon vagy személyesen is elérhetők vagyunk.

A Gyvt. 39.§. (1) bekezdése határozza meg a **gyermekjóléti szolgáltatás fogalmát**, mely szerint a gyermekjóléti szolgáltatás olyan, a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.

A gyermekjóléti szolgáltatás feladata a gyermek veszélyeztetettségének megelőzése érdekében a Gyvt. 39.§ (3) bekezdése, valamint a 15/1998. (IV.30.) NM rendelet 14. § (2) bekezdése alapján **veszélyeztetettséget észlelő és jelző rendszer megszervezése, működtetése.** Ennek keretében a jelzőrendszeri tagok a veszélyeztetettség okait feltárják, szakterületükön belül javaslatot tesznek azok megszüntetésére, valamint a veszélyeztetettség kialakulását az adott településen preventív munkával előzik meg.

A 15/1998. (IV.30.) NM rendelet 15. § (3) bekezdés b, pontja kimondja, hogy a Gyvt. 17.§ (5) bekezdése alapján a gyermekjóléti szolgálat a jelzőrendszer tagjaival **esetmegbeszélést** tart tevékenységük összehangolása érdekében. Az esetmegbeszélés történhet **esetkonferencia, illetve szakmaközi megbeszélés** keretében.

Az **esetkonferencia,** egy adott család ügyében tartott megbeszélés, a család és a családdal foglalkozó szakemberek bevonásával történik.

2014-ben Pápakovácsitelepülésen, **2** alkalommal, **7** gyermek ügyében került sor esetkonferencia megtartására.

A gyermekjóléti szolgálat és a jelzőrendszer tagjai között évente legalább hat alkalommal **szakmaközi megbeszélést** ír elő a **15/1998. (IV.30.) NM rendelet 15.§ (7)** bekezdése. Ennek keretében szerveztünk **gyermekvédelmi** **tanácskozást,** 2014. márciusában. E mellett települési szinten negyedévente tartottunk szakmaközi megbeszéléseket. Ezek témái a következők voltak: jogszabályi változásokról tájékoztatás, módszertani útmutatóról tájékoztatás, a számítógép káros hatásai a gyermekekre, Országos Kríziskezelő és Információs Telefonszolgálatról tájékoztatás nyújtása.

A 2014. évben fő célként tűztük ki azt, hogy a gyermekvédelmi észlelő- és jelzőrendszert minél hatékonyabban működtessük, ezért folyamatosan kerestük fel a jelzőrendszer tagjait, települési és városi szinten (védőnők, háziorvosok, kórházban dolgozó egészségügyi szakemberek, kórházi szociális munkás, településeken szakmaközi megbeszélések tartása) és tájékoztattuk őket az aktuális jogszabályi változásokról, illetve az EMMI minisztere által jóváhagyott módszertani útmutatóról, amely alapján kell eljárnunk gyermekbántalmazás és súlyos elhanyagolás észlelése esetén.

A jelzőrendszer hatékonyabb működése és a jelzést adó védelme érdekében lényeges jogszabályi változást vezetett be az Emberi Erőforrások Minisztériuma 2014. március 15-étől. Ennek értelmében a gyermekjóléti szolgálatnak és a gyámhatóságnak a gyermek bántalmazása, súlyos elhanyagolása miatt jelzést tevő intézmény, személy adatait külön kérelem nélkül is **zártan kell kezelni.** A jogszabály módosítás célja az, hogy elősegítse a gyermekbántalmazási esetek megelőzését, illetve a minél hamarabb történő felismerését, valamint a gyermek védelme érdekében az azonnali beavatkozást jelentő intézkedések megtételét.

A Gyvt. 17. §-a rögzíti a jelzőrendszer tagjait, így oktatási és nevelési intézményeket, egészségügyi szolgáltatókat, rendőrséget, járási gyámhivatalt. Ahhoz, hogy munkánkat minél eredményesebben, minél hatékonyabban tudjuk végezni, szükséges a velük való jó együttműködés, ami meg is valósult. Szinte napi szintű kapcsolatot tartunk fenn velük.

A 2014. évben szakmaközi megbeszélésre 6 alkalommal került sor **Pápakovácsi** település vonatkozásában.

2013. év végétől, a Pápai Rendőrkapitányság kezdeményezésére megalakult a Közbiztonsági Egyeztető Fórumon belül a **Gyermek és Ifjúságvédelmi Munkacsoport**, melynek mi is tagjai vagyunk. A munkacsoport vezetője a járási gyámhivatal vezetője, a munkacsoportban képviselteti magát gyermekjóléti szolgálatunk, a rendőrség, az igazságügyi szolgálat hivatásos pártfogója, a Veszprém Megyei Gyermekvédelmi Központ, a Pápa Városi Gyermekjóléti Szolgálat és a Babtista Szeretetszolgálat. A munkacsoport azzal a céllal jött létre, hogy feltérképezze azokat az igényeket és problémákat, amely a gyermek- és ifjúsági korosztályt érinti. Az év első felében heti, majd ezt követően kétheti rendszerességgel történtek a munkacsoport megbeszélések. 2014. novemberétől, a munkacsoport tevékenységéhez kapcsolódóan a gyermekjóléti szolgálat szakmai vezetője, a rendőrség munkatársaival és a járási gyámhivatal vezetőjével közös ellenőrzéseket végez az ellátási területünkhöz tartozó településeken, a késő esti, éjszakai órákban. Az ellenőrzések a fiatalok alkoholfogyasztásának visszaszorítására és a gyermekeket magukra hagyó szülők feltérképezésére irányulnak.

A jelzőrendszeri tagok a veszélyeztető tényezők észlelése esetén saját eszközeik segítségével törekednek a káros hatások megelőzésére, ellensúlyozására. Amennyiben úgy látják, hogy a gyermek családban történő egészséges fejlődése érdekében külső segítségre van szükség, jelzéssel élnek a gyermekjóléti szolgálat felé.

A gyermekjóléti szolgálat családgondozója, a kialakult veszélyeztetettség megszüntetésére alapellátás keretében, **családgondozás** során nyújt segítséget, elősegíti a problémák rendezését, a családban jelentkező működési zavarok ellensúlyozását, segíti a családokat egységük megőrzésében. Támogatja a gyermeket az őt veszélyeztető körülmények elhárításában, segíti a szülőt gyermeke gondozásában. A családgondozás gondozási terv alapján történik, határidő megállapításával.

A gondozott családokra jellemző, hogy a problémák halmozottan fordulnak elő. A szolgálatot igénybe vevők legtöbb esetben gyermeknevelésiproblémávalkerültek a szakemberek látókörébe. Ezt követi az anyagi, megélhetési,lakhatással összefüggő problémák gyakori előfordulása, valamint a családi konfliktusok jelenléte.

Amikor egy család lakhatása nem biztosított és a gyermeket e miatt el kellene választani szülőjétől, családok átmeneti otthonában vagy anyaotthonban történő elhelyezéssel próbálunk segítséget nyújtani problémájuk megoldásában. Egyre több gyermek érdekében válik szükségessé az átmeneti gondozás e formája, a család helyzetének rendezésében, otthontalanságának megszüntetésében. Szolgálatunk nem rendelkezik ilyen intézményekkel, ami nagymértékben nehezíti az eredményes családgondozást.

A 2014. évben nem vált szükségessé családok átmeneti otthonába/anyaotthonba történő elhelyezés.

Legfőbb célunk és feladatunk, hogy a hátrányos helyzetű gyermekek, illetve családok problémáit a jelzőrendszer tagjaival *közösen* oldjuk meg.

Amennyiben alapellátás keretében történő segítség a gyermek vagy a szülő együttműködésének hiánya miatt nem vezet eredményre, a járási gyámhivatalnál a családgondozó kezdeményezi a gyermek **védelembe vételét.** Ekkor gondozási-nevelési tervet készít, melynek célja a gyermek veszélyeztetettségének megszüntetése. Amennyiben a gondozási tevékenység során azt tapasztalja a családgondozó, hogy a gyermek veszélyeztetettsége a szülő elhanyagoló magatartásából, helytelen pénzfelhasználásból következik, kezdeményezi a gyámhivatalnál a családi pótlék természetbeni formában történő nyújtását. Ekkor **eseti gyám /**a családsegítő szolgálat családgondozóját rendeli ki a járási gyámhivatal/ gondoskodik a Veszprém Megyei Kormányhivatal természetbeni családtámogatások számlájára átutalt családi pótléknak, a gyermekek szükségleteire történő felhasználásáról. Így különösen ruházat, élelmiszer, gyógyszer, közétkeztetés, tisztasági szerek és egyéb iskolai felszerelések vásárlása kapcsán felmerülő költségekről.

A 2014. évben **Pápakovácsi** településen **7 gyermek** esetében került sor védelembe vételre, nem vált szükségessé eseti gyám kirendelése.

Amennyiben a védelembe vétel során készített gondozási-nevelési terv a szülő, illetve a gyermek megfelelő együttműködése miatt nem valósul meg, a családgondozó a gyermekvédelmi gondoskodás körébe tartozó egyéb hatósági intézkedésre, ideiglenes hatályú elhelyezésre vagy nevelésbe vételre, tesz javaslatot a járási gyámhivatal felé.

**Pápakovácsi** községben a 2014. évben nem került sor ideiglenes hatályú elhelyezésre, 1 gyermek esetében került sor nevelésbe vételre.

A Gyvt. 39.§ (5) bekezdésének a.) pontja alapján **a családjából kiemelt gyermek** **visszahelyezésének** **érdekében** a családgondozó, a szülőket támogatja a nevelésbe vétel megszüntetéséhez szükséges feltételek megvalósításában, a gyermekkel való kapcsolattartásban. A gyermek nevelésbe vételének felülvizsgálata során tájékoztatja a gyámhivatalt a szülő-gyermek kapcsolat alakulásáról, illetve a szülők életkörülményeinek alakulásáról. Amennyiben a gyermek visszahelyezhető családjába, a családgondozó utógondozás biztosításával segíti elő a gyermek visszailleszkedését.

A nevelésbe vett gyermekek körében egyre gyakrabban fordul elő az, hogy a szakellátásból megszöknek. 2014. év márciusától fokozott, heti (a törvény által előírt havi családlátogatás helyett) családlátogatásokat végeztünk a nevelésbe vett gyermekek családjainál. A gyakoribb családlátogatásokkal az volt a célunk, hogy a szökésben lévő, nevelésbe vett gyermekeket felkutassuk és gondozási helyükre történő visszatérésüket elősegítsük. E miatt szoros munkakapcsolatban voltunk a szakellátás dolgozóival, illetve a rendőrséggel. A gyakorlat azt mutatja, hogy a kiskorúak számára nem visszatartó erő a rendszeres hatósági intézkedés, jelenleg is több kiskorú gyermek szökésben van.

A 2014. évben **Pápakovácsi** községben 3 nevelésbe vett gyermek családja állt gondozás alatt, nem rendelt el a gyámhivatal utógondozói ellátást.

A gyermekjóléti szolgáltatás feladatai közé tartozik a Gyvt. 39.§ (2) c, alapján a **szociális válsághelyzetben lévő várandós anya** támogatása, segítése, tanácsokkal való ellátása, valamint számára a családok átmeneti otthonában igénybe vehető ellátáshoz való hozzájutás szervezése. Amennyiben a várandós anya nem vállalja születendő gyermeke felnevelését, a családgondozó tájékoztatja az örökbe adás lehetőségéről, továbbá jelez a védőnőnek a várandós anya válsághelyzetéről.

A 2014. évben 1 esetben érkezett szolgálatunkhoz jelzés válsághelyzetben lévő várandós anyával kapcsolatban.

Az elmúlt évhez hasonlóan továbbra is biztosítunk ingyenes pszichológiai tanácsadást az azt igénylő gyermekek számára, keddi napokon, heti 4 órában. A 2013. évben, önsegítő csoportfoglalkozást indítottunk hasonló problémákkal küzdő gyermekek számára, havi két alkalommal, amely 2014. év első felében ért véget. A csoporthoz tartozó gyermekek szívesen vettek részt a foglalkozásokon, egymás élethelyzetét megismerve, könnyebben megnyíltak a szakember felé. Az utolsó foglalkozás a gyermekek megvendégelésével, ajándékozásával zárult.

**Pápakovácsi** községből a tavalyi évben nem vették igénybe pszichológus segítségét.

Szükség esetén jogi tanácsadást biztosítunk a hozzánk forduló ügyfelek számára. A tanácsadás - melyet dr. Édes Ágnes biztosít- díjmentes.

**Pápakovácsi** községből a tavalyi évben nem vették igénybe jogi segítségét.

###### A 2014. évben két családgondozó Támop –os pályázat útján, mediátori végzettséget szerzett, így gyermekjóléti szolgálatunk szolgáltatásainak köre 2014. év második felétől kibővült a **mediálás** lehetőségével.

A Gyvt. 39.§(2) bekezdésének d.) pontja kimondja, hogy a gyermekjóléti szolgáltatás feladata a gyermek testi, lelki egészségének, családban történő nevelésének érdekében **szabadidős programok szervezése** az ellátási területén élő kiskorúak számára.

Szolgálatunk a korábbi évekhez hasonlóan a 2014. évben is felajánlotta a falunapokon, gyermeknapokon és egyéb helyi rendezvényeken való közreműködést melynek során **mozgó játszóház** keretein belül kézműves foglalkozásokat biztosítottunk a programon résztvevőknek. Ennek köszönhetően a nyári hónapokban **22 alkalommal** működtünk közre települési rendezvényeken.

2014. évben nyári táboroztatás helyett 1-1 napos **kirándulást** szerveztünk a hátrányos helyzetű gyerekeknek. **3** alkalommal kirándultunk Nagytevelre a víztározóhoz, ahol egész napos programot biztosítottunk a résztvevő 60 gyermeknek. Közös játékkal, fürdőzéssel, bográcsozással tettük tartalmassá, emlékezetessé az ott töltött 1-1 napot.

A 2014. évben **iskolai közösségi szolgálat** teljesítésére két iskolával kötöttünk együttműködési szerződést. A közösségi szolgálatot teljesítő fiatalok bekapcsolódtak az intézmény munkájába és kézműves foglalkozások előkészületeiben vettek rész, valamint felzárkóztató korrepetálást tartottak a nyár folyamán és gyermekfelügyelőként segítették családgondozóink munkáját a nagyteveli kiránduláson. A 2014. évben három diák teljesített nálunk szolgálatot.

A hagyományokhoz ragaszkodva, a 2014. évben is megajándékoztuk a szociálisan hátrányos helyzetű gyermekek családjait karácsonykor. A Feladatellátó Intézmény költségvetésének a terhére, száraztésztát, kristálycukrot, étolajat, konzervet, kekszet, tartós tej, szaloncukrot vásároltunk.

E mellett adománygyűjtési akciót szerveztünk a járás területén, ***„Légy te az angyal”*** felhívással. Tartós élelmiszer, játék és ruhaadomány gyűjtését hirdettük meg. Plakáttal, szórólappal, vállalkozók felkeresésével igyekeztünk minél több adományozót felkutatni. Adománygyűjtési akciónk sikeresen zárult, így bőséges csomagokat tudtunk eljuttatni **250** gondozott családunknak. A csomagok tartalma a következő volt: tartós élelmiszer /száraztészta, konzerv/, játék, ruhanemű, használati tárgyak, ágynemű, törölköző, lakás-felszerelési cikkek, mikulás csomag, szaloncukor. A csomagok összeállításánál figyelembe vettük a család igényeit és a számukra hasznosnak vélt adományok kerültek átadásra.

Az felajánlások magánszemélyektől, vállalkozóktól –Fuky Csoki, Lovászpatonai Szabó Tésztaüzem, Lovászpatonai Szabó Fólia - és a Pápai Járási Hivatal dolgozóitól érkeztek. A pápakovácsi, a nemesszalóki és az ugodi iskolában is meghirdettük akciónkat, ahol pédaértékű gyűjtést szerveztek és le is bonyolították a gyűjtés. Az összegyűlt adományok mind mennyiségben, mind minőségben felülmúlták az általunk remélteket. Ez úton is köszönjük az adományozók önzetlen segítségét.

**Pápakovácsi** településen 2 család részesült karácsonyi ajándékcsomagba.

Az év folyamán, szolgálatunk részesült még adományba a Pápai Sarokkő Baptista Gyülekezettől, valamint magánszemélyektől is rendszeresen érkezik felajánlás, bútorokat, ruhaneműt, háztartási eszközöket, ágyneműt adományoznak az arra rászorulóknak.

**Gondozási tevékenységünk bemutatása a településen, az elmúlt két év tükrében, gyermekszám alapján:**

|  |  |  |
| --- | --- | --- |
| **Gondozási tevékenység** | **2013. év** | **2014. év** |
| Alapellátásban történő gondozás | 3 | 1 |
| |  | | --- | | Védelembe vétel | | - | 7 |
| |  | | --- | | Ideiglenes hatállyal elhelyezett | | - | - |
| Nevelésbe vett | 1 | 3 |
| Családba fogadott | - | - |
| Utógondozás, szakellátásból kikerült száma: | - | - |
| Kizárólag tanácsadottként fogadott | - | - |

A fenti táblázat jól tükrözi, hogy a szolgálatunknál gondozásban lévő gyermekek esetében, a magasabb fokú gyermekvédelmi intézkedések száma jelentősen emelkedett. Ennek oka, tapasztalataink szerint a diszfunkcionálisan működő, halmozott problémákkal küzdő családok, akik problémáikat segítséggel is nehezen tudják megoldani.

**A jelzőrendszer által küldött jelzések száma a település vonatkozásában:**

|  |  |  |
| --- | --- | --- |
|  | 2013. év | 2014.év |
| Egészségügyi szolgáltató | - | - |
| Ebből védőnői jelzés | - | - |
| Személyes gondoskodást nyújtó szociális szolgálat | - | - |
| Napközbeni kisgyermek ellátást nyújtók | - | 2 |
| Átmeneti gondozást biztosítók | - | - |
| Közoktatási intézmény | - | 2 |
| Rendőrség | 1 | 4 |
| Pártfogó felügyelet | - | - |
| Társadalmi szervezet, egyház | - | - |
| Áldozatsegítés | - | - |
| Állampolgár | - | - |
| Önkormányzat, jegyző, gyámhivatal | - | 1 |
| Összesen | - | - |

A fenti táblázat jól mutatja azt, hogy a 2014. évben emelkedett a jelzések száma, a jelzőrendszer

tagjai aktívabban végezték munkájukat, köszönhetően ez a rendszeres jelzőrendszeri megbeszé-

léseknek is.

**Eredményeink, nehézségeink, jövőre vonatkozó javaslataink meghatározása**

1. - Munkánk során komoly gondot jelent, hogy nem rendelkezünk szociális **intézményi****háttérrel,** (családok átmeneti otthona, hajléktalanszálló) pedig egyre nagyobb igény mutatkozik erre. Ezek megléte esetén a krízishelyzetbe került gyermekeknek, családoknak gyorsabb és hatékonyabb segítséget tudnánk nyújtani. Ennek megoldásához szívesen fogadjuk segítő javaslataikat.
2. - A jövőben is fontosnak tartjuk a jelzőrendszeri tagokkal kiépített együttműködés fenntartását, a folyamatos kapcsolattartást munkánk hatékonyságának, szolgálatunk szakmai színvonalának emelése érdekében. Mindezeket jelzőrendszeri esetmegbeszélésekkel, személyes konzultációkkal tudjuk megvalósítani.

- Segítő munkánk eredményességét szolgálná egy alapítvány megléte, melyen keresztül nagyobb mennyiségű adományt tudnánk eljuttatni a rászoruló családoknak, egyéneknek.

Ennyiben kívántunk 2014. évi tevékenységünkről beszámolni. Kérjük, beszámolónkat elfogadni szíveskedjenek és szolgálatunk munkáját a továbbiakban is támogassák.

Ezúton köszönjük segítő együttműködésüket, mellyel munkánk eredményességét elősegítették.

Pápa, 2015. február 24.

**Tisztelettel**:

Földi Anikó Pitzerné Tóth Andrea

szakmai vezető település családgondozója